SET ปิดเช้าเหลือลบ 5 จุด หลังศาลฯตัดสินไม่ยุบ”อนาคตใหม่” แนะเล่นหุ้นกลาง-เล็กพื้นฐานแกร่ง
SET ปิดเช้าเหลือลบ 5 จุด หลังศาลฯตัดสินไม่ยุบ"อนาคตใหม่" แนะเล่นหุ้นกลาง-เล็กพื้นฐานแกร่ง โดยดัชนีช่วงเช้าปิดที่ระดับ 1,584.10 จุด ลบ 5.01 จุด หรือ 0.32% ด้วยมูลค่าซื้อขาย 3.76 หมื่นล้านบาท
21 ม.ค. 2563

ผู้สื่อข่าวรายงาน ดัชนีช่วงเช้าปิดที่ระดับ 1,584.10 จุด ลบ 5.01 จุด หรือ 0.32% ด้วยมูลค่าซื้อขาย 3.76 หมื่นล้านบาท โดยดัชนีสูงสุดที่ระดับ 1,587.85 จุด ต่ำสุดที่ระดับ 1,579.90 จุด ทั้งนี้ ดัชนีปิดภาคเช้าถือเป็นการลดช่วงลบ เนื่องจากในการซื้อขายภาคเช้าดัชนีติดลบมากถึง 9.21 จุด เนื่องจากกังวลหลายปัจจัยโดยเฉพาะประเด็นศาลรัฐธรรมนูญ นัดอ่านคำวินิจฉัย กรณีคำร้องขอให้วินิจฉัยยุบพรรคอนาคตใหม่ ในคดีล้มล้างการปกครองระบอบประชาธิปไตยฯหรือไม่
10 หุ้นกดดัชนีเช้านี้

โดยล่าสุดวันนี้ (21ม.ค.63) ศาลรัฐธรรมนูญ วินิจฉัยยกคำร้องที่ระบุว่าพรรคอนาคตใหม่ รวมถึงหัวหน้าพรรคและเลขาธิการพรรค ล้มล้างการปกครองระบอบประชาธิปไตยอันมีพระมหากษัตริย์ทรงเป็นประมุข เนื่องจากศาลเห็นว่าข้อบังคับพรรคอนาคตใหม่ไม่มีลักษณะเป็นปฏิปักษ์ต่อการปกครองระบอบประชาธิปไตยฯ และยังไม่ปรากฎข้อเท็จจริงว่าแกนนำพรรคอนาคตใหม่มีพฤติกรรมใช้สิทธิล้มล้างการปกครองระบอบประชาธิปไตยฯ แต่เป็นเพียงข้อห่วงใยของผู้ยื่นคำร้องจากข้อมูลที่ปรากฏตามสื่อเท่านั้น
ด้าน บล.เอเชีย เวลท์ ระบุในบทวิเคราะห์วันนี้ (21ม.ค.63) ว่าปัจจัยในประเทศ ให้ติดตามสถานการณ์การเมืองในประเทศ ศาลรัฐธรรมนูญ นัดอ่านคำวินิจฉัย กรณีคำร้องขอให้วินิจฉัยยุบพรรคอนาคตใหม่ ในคดีล้มล้างการปกครองระบอบประชาธิปไตยฯ หรือไม่ ในวันนี้ (21 ม.ค. 63) โดยคาดว่า SET จะอยู่ในกรอบ 1,580 – 1,596 จุด (แนวรับ 1,585, 1,580 และ 1,573 จุด / แนวต้าน 1,591, 1,596 และ 1,603 จุด)
ขณะที่ บล.บัวหลวง ระบุว่า วันนี้(21ม.ค.63) คาดดัชนีฯรีบาวด์ไม่ไกล พร้อมทั้งคาดงบ KBANK ที่ไม่ได้แย่มากตาม SCB (งบ KBANK ดีกว่าเราคาด) จะช่วยให้ราคาหุ้นแบงก์ใหญ่รีบาวด์ได้บ้างในวันนี้ ส่วนกลุ่มด้อยวันนี้ คาดได้แก่ หุ้นเชื่อมโยงท่องเที่ยว เหตุโรคปอดอักเสบในจีนลามจากคนสู่คน แล้ว ส่วนกลุ่มถัดมาที่ต้องระวังจากการระบาดของโรค คือ ไข้หวัดนกตามฤดูกาล อาจมีผลต่อจิตวิทยาราคาหุ้นกลุ่ม “ไก่” หลังจากนี้ กลยุทธ์ ยังคงแนะนำ เล่นหุ้น กลาง-เล็ก ที่พื้นฐานกำไรเติบโตดีสวนตลาด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BAM   มูลค่าการซื้อขาย 4,352.99 ล้านบาท  ปิดที่  25.75 บาท ลดลง  0.75 บาท
AOT   มูลค่าการซื้อขาย 2,415,33 ล้านบาท  ปิดที่  71.75 บาท ลดลง  2.50 บาท
GPSC  มูลค่าการซื้อขาย 2,103.24 ล้านบาท  ปิดที่  95.00 บาท เพิ่มขึ้น 1.00 บาท
SCB   มูลค่าการซื้อขาย 1,934.17 ล้านบาท  ปิดที่ 103.00 บาท เพิ่มขึ้น 1.00 บาท
BBL   มูลค่าการซื้อขาย 1,887.41 ล้านบาท  ปิดที่ 148.00 บาท ลดลง  2.00 บาท